На основу члана 28. тачка 10) и члана 29. став 3. Закона о туризму („Службени гласник РС”, број 17/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ

О УСЛОВИМА И НАЧИНУ ДОДЕЛЕ И КОРИШЋЕЊА СРЕДСТАВА ЗА ПОДСТИЦАЊЕ УНАПРЕЂЕЊА ТУРИСТИЧКОГ ПРОМЕТА ДОМАЋИХ ТУРИСТА НА ТЕРИТОРИЈИ РЕПУБЛИКЕ СРБИЈЕ

Члан 1.

У Уредби о условима и начину доделе и коришћења средстава за подстицање унапређења туристичког промета домаћих туриста на територији Републике Србије („Службени гласник РС”, број 90/19), у члану 1. после става 1. додаје се став 2, који гласи:

„Ова уредба се доноси и ради унапређења коришћења постојеће туристичке понуде у Републици Србији, у циљу отклањања штетних ефеката на туристичку привреду, који су наступили услед болести COVID-19 изазване вирусом SARS-CоV-2.”

Члан 2.

Члан 2. мења се и гласи:

„Члан 2.

Подстицање развоја домаћег туризма спроводи се кроз доделу ваучера за субвенционисано коришћење услуге смештаја у угоститељским објектима, на територији Републике Србије (у даљем тексту: ваучер), у трајању од најмање пет ноћења, изван пребивалишта корисника ваучера.”

Члан 3.

У члану 4. став 1. тач. 5) и 6) мењају се и гласе:

„5) радно ангажована лица са примањима, која не прелазе износ од 70.000 динара месечно;

6) ратни војни инвалиди и цивилни инвалиди рата са примањима, која не прелазе износ од 70.000 динара месечно;”.

У тачки 8) тачка на крају замењује се тачком запетом.

После тачке 8) додаје се тачка 9), која гласи:

„9) студенти.”

После става 1. додаје се нови став 2, који гласи:

„Лица из става 1. тачка 9) овог члана субвенционисано коришћење услуге смештаја у угоститељским објектима, поред места пребивалишта, не могу да остваре и у месту студирања.”

Досадашњи ст. 2. и 3. постају ст. 3. и 4.

Члан 4.

У члану 7. после става 7. додаје се нови став 8, који гласи:

„Лице из члана 4. став 1. тачка 9) ове уредбе прилаже оригинал потврду високошколске установе о статусу студента првог, другог или трећег степена, за текућу школску годину, као и фотокопију прве, односно друге стране индекса, са сликом и личним подацима.”

Досадашњи ст. 8 - 12. постају ст. 9 - 13.

Члан 5.

У члану 9. после става 4. додаје се нови став 5, који гласи:

„Електронски извештај са обједињеним подацима из става 4. овог члана, који Пошта Србије доставља Министарству, садржи и податке из поднетих пријава за лица из члана 4. став 1. тачка 9) ове уредбе.”

Досадашњи ст. 5. и 6. постају ст. 6. и 7.

Члан 6.

Образац - Пријава за доделу ваучера за субвенционисано коришћење услуга смештаја у угоститељским објектима у 2020. години, који је одштампан уз Уредбу о условима и начину доделе и коришћења средстава за подстицање унапређења туристичког промета домаћих туриста на територији Републике Србије („Службени гласник РС”, број 90/19) и чини њен саставни део, замењује се Обрасцем - Пријава за доделу ваучера за субвенционисано коришћење услуга смештаја у угоститељским објектима у 2020. години, који је одштампан уз ову уредбу и чини њен саставни део.

Члан 7.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-3619/2020

У Београду, 7. маја 2020. године

В Л А Д А

ПРЕДСЕДНИК

Ана Брнабић,с.р.